ข่าวจีนกระตุ้นศก.หนุนตลาดหุ้นยุโรปปิดวานนี้ปรับขึ้น
ตลาดหุ้นยุโรปปิดบวกเมื่อคืนนี้ (20 เม.ย.) โดยได้แรงหนุนจากข่าวจีนตัดสินใจใช้มาตรการกระตุ้นเศรษฐกิจด้วยการปรับลดอัตราการกันสำรองของธนาคารพาณิชย์ (RRR) ลงอีก 1% ซึ่งปัจจัยดังกล่าวช่วยหนุนหุ้นกลุ่มสินค้าโภคภัณฑ์ทะยานขึ้นอย่างแข็งแกร่ง
21 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดบวกเมื่อคืนนี้ (20 เม.ย.) โดยได้แรงหนุนจากข่าวจีนตัดสินใจใช้มาตรการกระตุ้นเศรษฐกิจด้วยการปรับลดอัตราการกันสำรองของธนาคารพาณิชย์ (RRR) ลงอีก 1% ซึ่งปัจจัยดังกล่าวช่วยหนุนหุ้นกลุ่มสินค้าโภคภัณฑ์ทะยานขึ้นอย่างแข็งแกร่ง
ทั้งนี้ ดัชนี Stoxx Europe 600 ปรับขึ้น 0.8% ปิดที่ 406.87 จุด, ดัชนี CAC-40 ตลาดหุ้นฝรั่งเศสปิดที่ 5,187.59 จุด เพิ่มขึ้น 44.33 จุด หรือ +0.86%, ดัชนี DAX ตลาดหุ้นเยอรมันปิดที่ 11,891.91 จุด พุ่งขึ้น 203.21 จุด หรือ +1.74% และดัชนี FTSE 100 ตลาดหุ้นลอนดอนปิดที่ 7,052.13 จุด เพิ่มขึ้น 57.50 จุด หรือ +0.82%
ตลาดหุ้นยุโรปดีดตัวขึ้นขานรับข่าวที่ว่าธนาคารกลางจีนประกาศปรับลดอัตราการกันสำรองของธนาคารพาณิชย์ (RRR) ลงอีก 1% โดยมีเป้าหมายที่จะกระตุ้นเศรษฐกิจให้หลุดพ้นจากภาวะชะลอตัว ความเคลื่อนไหวดังกล่าวมีขึ้นหลังจากผลิตภัณฑ์มวลรวมภายในประเทศ (GDP) ของจีนชะลอลงสู่ระดับ 7% ในไตรมาสแรกปีนี้ จากระดับ 7.3% ในไตรมาส 4 ปี 2557 โดย GDP ไตรมาสแรกขยายตัวในอัตราที่ช้าที่สุดในรอบ 6 ปี
ข่าวการกระตุ้นเศรษฐกิจของจีนช่วยหนุนหุ้นกลุ่มสินค้าโภคภัณฑ์พุ่งขึ้น โดยหุ้นบีเอชพี บิลลิตัน และหุ้นริโอ ทินโต ต่างก็ปรับตัวขึ้นอย่างน้อย 2.5% ด้านหุ้นเอชเอสบีซี โฮลดิงส์ พุ่งขึ้น 2.2% หลังจากนักวิเคราะห์ของโกลด์แมน แซคส์ ได้ปรับเพิ่มน้ำหนักความน่าลงทุนของหุ้นดังกล่าว ขณะที่นักลงทุนจับตาดูความคืบหน้าในการเจรจาปัญหาหนี้กรีซ โดยกรีซมีกำหนดต้องจ่ายหนี้จำนวน 750 ล้านยูโร (801 ล้านดอลลาร์) ให้กับ IMF ในวันที่ 12 พ.ค.นี้
นอกจากนี้ นักลงทุนยังจับตาดูข้อมูลเศรษฐกิจของประเทศยูโรโซนในสัปดาห์นี้ด้วย โดยในวันนี้ สถาบัน ZEW จะเปิดเผยดัชนีความเชื่อมั่นทางเศรษฐกิจของเยอรมนี และในวันพุธ อิตาลีจะเปิดเผยยอดสั่งซื้อภาคอุตสาหกรรมเดือนก.พ. และยอดค้าปลีกเดือนก.พ.
ส่วนวันพฤหัสบดี เยอรมนีจะเปิดเผยผลสำรวจความเชื่อมั่นผู้บริโภคเบื้องต้นเดือนพ.ค.และดัชนีผู้จัดการฝ่ายจัดซื้อ (PMI) เบื้องต้นเดือนเม.ย. ขณะที่ฝรั่งเศสและยูโรโซนจะเปิดเผยดัชนี PMI เบื้องต้นเดือนเม.ย.เช่นกัน และในวันศุกร์ สถาบัน Ifo จะเปิดเผยดัชนีความเชื่อมั่นทางธุรกิจเดือนเม.ย.ของเยอรมนี